RESOLUCIÓN do 13 de maio de 2011 pola que se regula o procedemento para a concesión de axudas para a distribución de froitas frescas ao alumnado de centros escolares e se convocan para o ano 2011.
Fondo Galego de Garantía Agraria — III. Outras disposicións — 25/05/2011

Regulamento (CE) n.º 1234/2007 do Consello, do 22 de outubro, crea unha organización común de mercados agrícolas e establece disposicións específicas para determinados produtos agrícolas (Regulamento único para as OCM). No seu artigo 103 octies bis prevé unha axuda comunitaria para a distribución de froitas e hortalizas transformadas, plátanos e os seus produtos derivados, aos nenos e nenas.
O Regulamento (CE) n.º 288/2009 da Comisión, do 7 de abril, modificado polo Regulamentos (UE) n.os 245/2010 da Comisión, do 23 de marzo, e 34/2011 da Comisión, do 18 de xaneiro, establece as disposicións de aplicación do antedito regulamento no que atinxe á concesión dunha axuda comunitaria para a distribución de froitas e hortalizas, froitas e hortalizas transformadas e produtos do plátano, aos nenos e nenas nos centros escolares.
É de aplicación para a tramitación e concesión de axudas nesta comunidade autónoma a Lei 9/2007, do 13 de xuño, de subvencións de Galicia (DOG n.º 121, do 25 de xuño), así como no que resulta de aplicación, a Lei 38/2003, do 17 de novembro, xeral de subvencións, e o Decreto 132/2006, do 27 de xullo, que regula os rexistros públicos de axudas, subvencións e convenios e de sancións administrativas, creados en virtude dos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006.
Segundo a Lei 7/1994, do 29 de decembro, de creación do Fondo Galego de Garantía Agraria -Fogga- (denominado así en virtude da disposición adicional quinta da Lei 7/2002, do 27 de decembro, de medidas fiscais e de réxime administrativo -DOG n.º 251, do 30 de decembro-), o Decreto 128/1996, do 14 de marzo, que a desenvolve, e o Decreto 318/2009, do 4 de xuño, polo que se establece a estrutura orgánica da Consellería do Medio Rural e do Fondo Galego de Garantía Agraria, corresponde ao dito organismo, entre outras funcións, a execución da política da consellería en relación coas accións derivadas da aplicación da Política Agraria Común (PAC) e a concesión de axudas para o funcionamento da organización común de mercados agrarios na Comunidade Autónoma de Galicia.
En consecuencia, de conformidade co previsto no artigo 30.1.3 do Estatuto de autonomía de Galicia, en aplicación da Lei 9/2007, do 13 de xuño, de subvencións de Galicia, así como no Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia, e no uso das facultades previstas no artigo 2 da devandita Lei 7/1994, do 29 de decembro,
Artigo 1. Obxecto.
Esta resolución establece na súa sección primeira o procedemento para a concesión na Comunidade Autónoma de Galicia das axudas para a distribución de froitas frescas aos alumnos e alumnas de centros escolares, de conformidade co previsto no artigo 103 octies bis do Regulamento (CE) n.º 1234/2007 do Consello, do 22 de outubro, e no Regulamento (CE) n.º 288/2009 da Comisión, do 7 de abril; e na súa sección segunda a convocatoria das ditas axudas para o ano 2011.
Artigo 2. Destinatarios/as.
Poderán ser destinatarios/as da axuda os/as alumnos/as que asistan regularmente aos centros escolares administrados ou recoñecidos polas autoridades competentes, que pertenzan aos seguintes niveis de ensino:
a) Educación infantil segundo ciclo.
b) Educación primaria.
c) Educación secundaria obrigatoria.
Artigo 3. Custos que se subvencionan e restricións.
1. As actividades que se subvencionan son os custos de adquisición no mercado da froita fresca.
2. A axuda concederase para as froitas frescas citadas no anexo I.
En atención a criterios de dispoñibilidade e ambientais, é preferible que sexan froitas frescas de tempada obtidas na Comunidade Autónoma de Galicia empregando na súa obtención sistemas de produción sustentables (agricultura ecolóxica ou integrada).
As froitas frescas distribuídas aos/ás escolares serán sempre de excelente calidade e atoparanse no seu grao óptimo de madureza de consumo.
3. As froitas frescas subministradas terán que cumprir os requisitos do Regulamento (CE) n.º 852/2004 do Parlamento Europeo e do Consello, do 29 de abril, relativo á hixiene dos produtos alimenticios.
4. As froitas frescas terán que ser consumidas nas dependencias do establecemento escolar no momento do recreo.
Artigo 4. Contía da axuda.
Establécese unha axuda máxima de 0,25 euros por alumno/a e día lectivo.
O período de repartición da froita entre os/as alumnos/as do centro escolar será de cinco días lectivos consecutivos por mes natural, cun mínimo dun mes e un máximo de catro, e os meses poden ser consecutivos ou non.
Se o importe total previsto nas solicitudes para un curso escolar superar a asignación orzamentaria prevista, terán preferencia os/as solicitantes de subministración para un mes fronte aos/ás de dous, os/as de dous fronte aos/ás de tres e, estes/as sobre os/as de catro, reducindo sucesivamente nun mes os estratos que sexan necesarios, pasando de catro a tres, de tres a dous e de dous a un mes respectivamente, comezando a supresión polo último mes de subministración prevista.
Se aínda así, e para axustar as solicitudes á cantidade orzada, for necesario reducir entre os/as solicitantes dun mesmo número de meses, darase preferencia aos/ás solicitantes con menor número de alumnos/as.
Artigo 5. Solicitantes da axuda.
1. Os/as solicitantes das axudas serán os centros escolares que pertenzan aos niveis de ensino citados no artigo 2 que teñan a súa sede na Comunidade Autónoma de Galicia.
2. Será beneficiario/a da axuda un/unha solicitante autorizado/a conforme as disposicións do artigo 6 para a subministración dos produtos recollidos no anexo I.
3. Non terán a condición de beneficiarios/as os/as que fosen sacionados/as por infraccións cometidas no ámbito material desta liña de axuda, de acordo co establecido no artigo 10 da Lei 9/2007, do 13 de xuño, de subvencións de Galicia.
4. Para os efectos de xustificar o cumprimento das obrigas do artigo 10 da Lei 9/2007, do 13 de xuño, de subvencións de Galicia, os/as solicitantes presentarán unha declaración xurada segundo o modelo do anexo IIIC.
Artigo 6. Autorización como solicitante da axuda.
1. Os centros escolares que pretendan subministrar as froitas frescas por primeira vez deberán ser autorizados/as polo director do Fondo Galego de Garantía Agraria (Fogga). Os que xa obtivesen a autorización en anos anteriores deberán solicitar a validación. En ambos os dous casos presentarán os anexos IIIA, IIIB e IIIC desta resolución no prazo dun mes contado a partir do día seguinte ao da publicación da resolución no Diario Oficial de Galicia.
2. Para o caso de que a subministración se realice por primeira vez, xunto cos anexos IIIA, IIIB e IIIC deberán achegar a seguinte documentación:
a) Fotocopia compulsada ou cotexada do NIF do centro educativo.
b) Fotocopia compulsada ou cotexada do NIF do/a representante ou persoa que exerce a dirección do centro, que unicamente se presentará no caso de non autorizar o órgano xestor para a verificación electrónica dos datos de carácter persoal que figuran no documento de identidade de quen teña a condición de interesado/a, tal e como establece o artigo 2 do Decreto 255/2008, do 23 de outubro, polo que se simplifica a documentación para a tramitación dos procedementos administrativos e se fomenta a utilización de medios electrónicos.
c) Nos centros privados o documento oficial que acredite suficientemente a representación do/a solicitante.
d) Fotocopia compulsada ou cotexada da certificación de que é un centro educativo autorizado ou de que está en vías de obtela antes de que remate o prazo para solicitar a autorización como solicitante da axuda previsto no punto 1 deste artigo. Non será necesaria se o centro figura como tal na páxina web da Consellería de Educación e Ordenación Universitaria.
Se se produciren cambios na documentación referida, o/a solicitante terá a obriga de comunicalo ao Fogga no prazo dun mes desde que os cambios acontezan.
3. Tendo en conta a solicitude e a documentación presentada, o director do Fogga, unha vez rematado o prazo dun mes previsto no número 1 deste artigo, resolverá nos quince días seguintes, entendéndose estimadas por silencio positivo aquelas que non sexan resoltas e notificadas no devandito prazo.
4. A autorización poderá ser suspendida por un período de un a doce meses, ou retirada, polo director do Fogga en calquera momento, atendendo á gravidade da infracción, polo incumprimento dalgún dos compromisos asumidos polo/a solicitante autorizado/a ou pola existencia das irregularidades previstas no artigo 10 desta resolución. As devanditas medidas non se imporán en caso de forza maior ou cando o Fogga determine que a infracción non se cometeu deliberadamente ou por neglixencia, ou que sexa de pouca importancia. No suposto de retirada, transcorrido un período mínimo de polo menos doce meses, poderá concederse unha nova autorización, por instancia do/a interesado/a, logo de valorar os antecedentes que motivaron a retirada da anterior.
Artigo 7. Condicións xerais para o pagamento da axuda.
1. Os/as solicitantes autorizados/as solicitarán o pagamento da axuda conforme o modelo previsto no anexo IV desta resolución, ante o servizo territorial do Fogga, ou por calquera dos modos previstos no artigo 38.4 da Lei 30/1992, do 26 de novembro, de réxime xurídico das administracións públicas e do procedemento administrativo común.
2. A solicitude de pagamento farase unha vez rematado o período de subministración correspondente a un mes.
3. Xunto coa solicitude, os/as peticionarios/as das axudas cubrirán unha declaración de conxunto de todas as solicitudes efectuadas ás distintas administracións ou entes públicos para o mesmo proxecto, das concedidas por estas, e doutros ingresos ou recursos que financien as actividades subvencionadas.
4. O prazo de presentación da solicitude rematará o último día do terceiro mes seguinte ao da subministración dos produtos. Non obstante, admitiranse as solicitudes presentadas no cuarto e quinto mes seguinte, reducíndose o seu importe nun 5% se o atraso é igual ou inferior a un mes, e nun 10% se é superior a un mes pero inferior a dous.
5. Coa solicitude de pagamento da axuda achegaranse as correspondentes facturas (orixinal ou copia compulsada), que reflectirán, por separado, o custo total de cada produto subvencionado, así como unha proba do seu pagamento.
Artigo 8. Controis e sancións.
1. O Fogga establecerá un plan de controis por período comprendido entre o 1 de agosto e o 31 de xullo de cada ano co obxecto de garantir o cumprimento da normativa aplicable a esta liña de axuda, de acordo co establecido no artigo 13 do Regulamento (CE) n.º 288/2009.
2. Sen prexuízo do disposto no artigo 6, en caso de fraude ou neglixencia graves atribuíbles ao/á solicitante, este/esta, ademais de devolver os importes pagados indebidamente de conformidade co artigo 13, pagará un importe equivalente á diferenza entre o importe pagado inicialmente e o importe a que ten dereito.
Artigo 9. Publicidade sobre a distribución de froitas nos centros escolares.
Os centros escolares que distribúan froitas de acordo con esta resolución terán visible un cartel que se axuste aos requisitos mínimos establecidos no Regulamento (CE) n.º 288/2009, modificado polo Regulamento (UE) n.º 34/2011 da Comisión, do 18 de xaneiro, que se reflicten no anexo II desta resolución, e que estará exposto permanentemente na entrada principal dos centros, nun lugar onde se poida ver e ler claramente.
Artigo 10. Irregularidades.
1. A existencia de irregularidades nos tipos de produtos subministrados, na calidade sanitaria ou comercial destes, na distribución incorrecta aos/ás alumnos/as participantes, os erros cometidos na facturación e/ou na contabilidade, a falsidade de datos, a desviación dos produtos do seu destino e, en xeral, calquera impedimento total ou parcial para que a axuda repercuta directamente en beneficio dos/as alumnos/as, poderá implicar a suspensión ou retirada da autorización ou, se é o caso, a proposta de suspensión ou retirada, de acordo co previsto no número 4 do artigo 6 desta resolución, sen prexuízo das responsabilidades de calquera tipo en que puideren incorrer os/as responsables do centro escolar.
2. Sen prexuízo do anterior, a existencia de calquera irregularidade na execución na liña de axuda prevista nesta resolución poderá dar lugar á denegación ou minoración da axuda solicitada.
3. As medidas previstas nos dous números anteriores non se aplicarán nos supostos de forza maior, así como nos casos en que se determine que as irregularidades non se cometeron deliberadamente ou por neglixencia, sen prexuízo dos apercibimentos e inspeccións que correspondan.
Artigo 11. Tramitación e resolución das solicitudes de axuda.
1. Efectuados os controis pertinentes, os servizos territoriais do Fogga remitirán a oportuna proposta sobre as solicitudes presentadas, coa conformidade do subdirector xeral de Xestión da PAC, ao director do Fogga para que dite a correspondente resolución.
2. O prazo máximo de resolución e pagamento da axuda será de tres meses desde que a solicitude de axuda entrou no servizo territorial do Fogga.
3. Se non for emitida resolución expresa no prazo anterior, as solicitudes presentadas entenderanse desestimadas por silencio administrativo.
Artigo 12. Modificación da resolución de concesión.
1. Toda alteración das condicións tidas en conta para a concesión das axudas previstas nesta resolución e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
2. O importe da axuda concedida non poderá ser de tal contía que, illadamente ou en concorrencia con outras subvencións ou axudas, supere o custo dos produtos obxecto de subvención.
Artigo 13. Recuperación de pagamentos indebidos.
Procederá o reintegro, total ou parcial, do importe da axuda e dos xuros de mora producidos desde a notificación da obriga de reembolso segundo o establecido no artigo 13.9 do Regulamento (CE) n.º 288/2009 da Comisión, do 7 de abril, no suposto de incumprimento das condicións establecidas para a súa concesión.
Artigo 14. Recursos administrativos.
1. Contra as resolucións ditadas en aplicación desta resolución polo director do Fogga poderase interpoñer recurso de alzada ante o presidente do dito organismo, no prazo dun mes contado a partir do día seguinte ao da súa notificación, de conformidade co disposto nos artigos 107, 114 e 115 da Lei 30/1992, do 26 de novembro.
2. Se a resolución non for expresa, o prazo será de tres meses, contados a partir do día seguinte a aquel en que se produzan os efectos do silencio administrativo.
Artigo 15. Obriga de facilitar información.
Ademais da documentación complementaria que, durante a tramitación do procedemento, lle poidan exixir os órganos correspondentes do Fogga, os/as beneficiarios/as da liña de axuda de distribución de froita nos centros escolares teñen a obriga de facilitar toda a información que lles sexa requirida polos órganos dependentes do organismo pagador, pola Intervención Xeral da Comunidade Autónoma, polo Tribunal de Contas e polo Consello de Contas, no exercicio das súas funcións de fiscalización e control do destino das axudas públicas, así como a que lle sexa solicitada por calquera órgano comunitario de inspección ou control.
Artigo 16. Rexistros de compras e subministración de produtos.
Os centros escolares deberán manter permanentemente actualizado un rexistro das compras e subministración aos/ás alumnos/as dos produtos, que conterá polo menos os datos que se recollen no anexo V.
Artigo 17. Condicións e finalidade.
As axudas que por esta resolución se convocan para o ano 2011 concederanse para a subministración das froitas frescas incluídas no Plan de Consumo de Froita nas Escolas sinaladas no anexo I desta resolución, aos/ás alumnos/as que asistan regularmente aos centros escolares, de conformidade co previsto nos artigos 2 e 3 da sección primeira desta resolución pola que se establecen as bases reguladoras desta axuda.
Artigo 18. Autorización como subministrador/a de produtos subvencionados.
1. Os/as solicitantes que queiran participar na liña de axuda de subministración de produtos incluídos no Plan de Consumo de Froita nas Escolas deberán solicitalo ao Fondo Galego de Garantía Agraria, segundo o modelo que figura no anexo IIIA, acompañado da certificación dos datos do centro escolar recollida no anexo IIIB e da declaración xurada establecida no anexo IIIC desta resolución, no prazo dun mes contado a partir do día seguinte ao da publicación da resolución no Diario Oficial de Galicia.
2. No caso de que a subministración se realice por primeira vez, xunto coa presentación dos devanditos anexos IIIA, IIIB e IIIC, os/as solicitantes deberán xuntar a documentación referida no artigo 6.2 desta resolución.
Artigo 19. Solicitudes de pagamento.
As solicitudes de pagamento presentaranse na forma e prazo dispostos no artigo 7 desta resolución, nos servizos territoriais do Fogga, ou por calquera dos modos previstos no artigo 38.4 da Lei 30/1992, do 26 de novembro.
Artigo 20. Financiamento.
1. Esta convocatoria finánciase con cargo á aplicación orzamentaria 13.90.713F.779.0 do orzamento de gastos do Fogga para o curso escolar 2011-2012, polo importe máximo de 130.000 euros.
Da contía máxima serán imputables á anualidade corrente 10.000 euros.
2. En todo caso, a concesión da axuda condicionarase á existencia de crédito adecuado e suficiente e limitarase ás dispoñibilidades orzamentarias.
Artigo 21. Controis.
Para o curso escolar 2011-2012 a porcentaxe de controis sobre o terreo previstos no artigo 8 abranguerá, polo menos, un 5% da axuda e o 5% dos/as solicitantes.
Disposición adicional primeira.
Sen prexuízo do previsto no artigo 10 desta resolución, aplicaráselles aos/ás beneficiarios/as das axudas reguladas nesta resolución o réxime de infraccións e sancións en materia de subvencións previsto na Lei 9/2007, do 13 de xuño, de subvencións de Galicia.
Disposición adicional segunda.
A esta resolución aplicaráselle o Regulamento (CE) n.º 1234/2007 do Consello, do 22 de outubro, polo que se establece a organización común de mercados agrícolas, o Regulamento (CE) n.º 288/2009 da Comisión, do 7 de abril, que establece as disposicións de aplicación do antedito regulamento no que atinxe á concesión dunha axuda comunitaria para a distribución de froitas e hortalizas, froitas e hortalizas transformadas e produtos do plátano aos/as nenos e nenas nos centros escolares, a Lei 9/2007, do 13 de xuño, de subvencións de Galicia, e a Lei 38/2003, do 17 de novembro, xeral de subvencións.
Disposición adicional terceira.
As dotacións orzamentarias indicadas no punto 1 do artigo 20 poderán incrementarse, se for procedente, con outros fondos do Feaga e do Feader, dos orzamentos xerais do Estado e da Comunidade Autónoma. Nese suposto tramitarase o oportuno expediente de xeración, ampliación ou transferencia de crédito.
En todo caso, a concesión das axudas estará limitada ás dispoñibilidades orzamentarias.
Disposición adicional cuarta.
Nos termos establecidos no artigo 15 da Lei 9/2007, do 13 de xuño, de subvencións de Galicia, o Fogga publicará no Diario Oficial de Galicia as axudas concedidas agás no suposto previsto no artigo 15.2 c) no que poderán utilizarse outros procedementos para darlle publicidade. En calquera caso, de conformidade co artigo 13.4 da Lei 4/2006, do 30 de xuño, de transparencia e boas prácticas na Administración pública galega, a Consellería do Medio Rural publicará na súa páxina web oficial as concesións das axudas reguladas nesta resolución, polo que a presentación da solicitude de axuda leva implícita a autorización para o tratamento necesario dos datos dos/as beneficiario/as e da súa publicación na citada páxina web.
Disposición adicional quinta.
De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como as sancións impostas, de ser o caso.
Disposición transitoria.
Os centros escolares poderán seguir utilizando os carteis e calquera outra ferramenta de información impresa antes do 31 de xaneiro de 2011 sobre a base da lexislación aplicable no momento da súa produción, ata o 31 de agosto de 2012.
Disposición derradeira.
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 13 de maio de 2011.